《常甫招客望海亭》
宋代·孔平仲

蓬莱酿酒酒已成，贺家池上新采菱。紫衣侍立乌帽走，吾兄招客望海亭。

归来为我道客语，出没帆墙俱可数。醉中遥指北山下，云此白处乃海浦。

入山迤逦数百山，客居乃在一山颠。虽非阳侯所窟宅，风涛澒洞已拍天。

馀山亦有人杂居，山无桑麻只捕鱼。海中百怪所会聚，海马海人并海驴。

或如七十之老翁，或如三尺之侏儒。手足口眼莫不见，鞭磔尽作人号呼。

千艘竞造石首脯，雨声飒飒鱼来初。截波一网千万尾，棹歌喜噪翻蓬壶。

垂钓忽挂绿鹦鹉，探石仍得真珊瑚。晚晴蜃结彩霞阁，夜黑龙呈明月珠。

红涟紫液碧潋滟，顷刻变态世所无。我闻此景若在眼，便欲驾舶寻天吴。

昔时管宁亦避地，吾祖叹息思乘桴。我今何为不可往，谁能俛首甘区区。

平时此亭景最美，自谓清旷更无比。一闻客语心坐驰，却上望海污潢耳。

嗟哉好恶随所迁，世间万事多如此。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。